[{"text_idx": "#000002", "text": "Calan Gaeaf a Goleuni Crist"}, {"text_idx": "#000003", "text": "\u201cMae\u2019r golau\u2019n dal i ddisgleirio yn y tywyllwch, a\u2019r tywyllwch wedi methu ei ddiffodd.\u201d (Ioan 1:5)"}, {"text_idx": "#000004", "text": "Erbyn hyn mae Gw\u0302yl Calan Gaeaf wedi tyfu i fod yn un o\u2019r prif wyliau sy\u2019n cael eu dathlu yng Nghymru yn ystod y flwyddyn, ac yn fasnachol yn werth bron cymaint a\u0302 chyfnod y Pasg i siopau. Fe welwn archfarchnadoedd yn llawn o fygydau a phob math o geriach wedi eu creu i achosi ofn a dychryn. Mae\u2019n W\u0302yl Americanaidd sy\u2019n pwysleisio\u2019r tywyll a\u2019r dychrynllyd, gan orfoleddu mewn ofn a marwolaeth. Mae\u2019r dathliadau yng Nghymru wedi cynyddu yn rhyfeddol dros y degawd olaf, ac mae\u2019n siw\u0302r gen i y bydd plant yn galw heibio gyda\u2019r \u2018trick or treat\u2019 a bydd llawer iawn o barti\u0308on a disgos plant hefyd yn cael eu cynnal mewn pentrefi a threfi ledled Cymru. Fel eglwysi rydym yn naturiol yn bryderus am yr effaith negyddol mae hyn yn ei gael ar fywydau plant, ac yn poeni hefyd dros yr henoed sy\u2019n cael eu dychryn gan yr ymwelwyr dieflig. Ein hymateb ar y cyfan felly yw anwybyddu\u2019r holl beth. Ond cofiwn hefyd bod y cyfnod yma yn W\u0302yl yr Holl Saint, a bod llawer y gallwn ei wneud fel unigolion ac eglwysi i atgoffa\u2019n cymdeithas mai gwell o lawer yw byw yn y goleuni na chuddio yn y tywyllwch,"}, {"text_idx": "#000005", "text": "Rhannu ychydig o Newyddion Da\nFel unigolion, beth am i ni agor y drws i blant a fydd yn galw, gan rannu rhywbeth o newyddion da Iesu Grist gyda nhw. Fe fydd plant yn gobeithio cael fferins, ond yn ogystal a\u0302 rhoi fferen neu ddau, beth am roi llyfryn Cristnogol, neu gomig Cristnogol iddynt yn ogystal. Mae gennym gomig yn dwyn y teitl Stori Fawr Duw, sydd ar gael i\u2019w prynu am 50c yr un, sy\u2019n pwysleisio bod Iesu yn Oleuni\u2019r Byd. Neu mae modd cael copi o efengyl Marc beibl.net hefyd am \u00a31 yr un er mwyn eu rhannu."}, {"text_idx": "#000006", "text": "Fel eglwysi, mae dau adnodd gwerthfawr ar gael, sy\u2019n galluogi eglwysi i drefnu digwyddiadau \u2018gwahanol\u2019 ar adeg Calan Gaeaf. Mae Scripture Union wedi darparu pecyn o adnoddau er mwyn cynnal \u2018Parti Goleuni\u2019, sy\u2019n llawn syniadau am gemau a gweithgareddau yn son am Iesu fel goleuni\u2019r byd. Yn hytrach na dychryn plant a\u2019u cyflwyno i bethau tywyll a dieflig dyma adnodd sy\u2019n ein helpu i gyflwyno newyddion da. Ceir yn yr adnodd (Saesneg) nifer o syniadau da ar sut i gynnal noson hwyliog gyda phlant, yn llawn crefft, gemau a gweithgareddau, ac mae modd lawr lwytho\u2019r pecyn am ddim o wefan "}, {"text_idx": "#000010", "text": "Rwy\u2019n bugeilio eglwys yn nhref Calan Gaeaf, y lle sy\u2019n cael ei adnabod fel \u2018Witch City\u2019. Mae Salem, Massachusetts yn ddinas fach i\u2019r gogledd o Boston sydd a\u0302 hanes sy\u2019n dyddio\u2019n o\u0302l i\u2019r ymfudwyr cyntaf ddaeth i\u2019r Byd Newydd o Ewrop. Ond mae enwogrwydd y ddinas go iawn yn dyddio\u2019n o\u0302l i\u2019r cyfnod drwg-enwog o \u2018erlid gwrachod\u2019 a fu yno yn 1692-1693. Dienyddiwyd ugain o bobl yn yr hysteria, sydd wedi ei goffa\u0301u gan Arthur Miller yn ei ddrama enwog The Crucible sydd wedi ei drosi i\u2019r Gymraeg ddwywaith, yn gyntaf gan John Gwilym Jones ac yn fwy diweddar gan Gareth Miles. Ers canol yr 1970au mae Salem wedi dod yn ganolfan ar gyfer twf Neo-Baganiaeth (Gwrachyddiaeth, Neo-dderwyddiaeth, Neo-siamaniaeth ...), ac yn ganolbwynt rhyngwladol i ddathliadau Calan Gaeaf. Bellach nid diwrnod yn unig yw Calan Gaeaf yma, ond ceir mis cyfan o weithgareddau yn dod i\u2019w huchafbwynt ar yr 31ain o Hydref. Bob blwyddyn bydd bron i filiwn o bobl yn ymweld a\u0302\u2019n dinas sydd fel arall a\u0302 dim ond 42,000 o drigolion."}, {"text_idx": "#000011", "text": "Fel bugail, mae gen i berthynas unigryw gyda Chalan Gaeaf. Hyd yn oed cyn i mi symud i Salem i blannu eglwys yn 1999, roeddwn yn credu bod Calan Gaeaf yn un o wyliau gorau\u2019r flwyddyn ar gyfer yr Efengyl. Byddai ein cymdogion a\u2019u plant yn curo ar ein drws, a byddai fy mab yn gwneud yr un fath ar eu drysau nhw. Byddem ni\u2019n arfer rhannu melysion gyda\u2019n gilydd, yn chwerthin ac yn canmol y plant am eu gwisgoedd rhyfeddol. Roedd pobl yn dod allan o\u2019u cregyn cymdeithasol, ac wrth fod ychydig yn fwy dwl a chwareus nag arfer, efallai\u2019n bod yn fwy real nag arfer hefyd. Ers symud i Salem, nid noson o hwyl yw hi bellach, ond mis cyfan wedi\u2019i neilltuo ar gyfer y ddefod chwareus gymdeithasol fawr yma."}, {"text_idx": "#000014", "text": "Pa w\u0302yl arall yn ystod y flwyddyn sy\u2019n rhoi\u2019r fath sylw i bynciau Beiblaidd diddorol? O Dduw i\u2019r diafol, o angylion i gythreuliaid ac o\u2019r Nef i Uffern \u2013 yn ystod gw\u0302yl Calan Gaeaf nid yn unig fod hawl trafod y pynciau yma, ond mae pobl eisiau eu trafod. Fedra i ddim deall pam fod yr eglwys \u2013 ar yr union adeg o\u2019r flwyddyn mae\u2019r byd yn barod i ystyried a trafod y pynciau yma \u2013 yn ffoi o\u2019r byd yn hytrach nag achub ar y cyfle i gael dialog. Dyna pam mod i felly eisiau achub gw\u0302yl Calan Gaeaf, ei wneud yn ddiwrnod o hwyl cymunedol er mwyn dathlu\u2019r thema\u0302u Beiblaidd sy\u2019n codi. Mae\u2019r w\u0302yl yn gwahodd creadigrwydd wrth roi cyfle i wisgo i fyny mewn ffordd sy\u2019n portreadu rhai o olygfeydd apocalyptaidd y Beibl. Dyma ddiwrnod gorau\u2019r flwyddyn ar gyfer mynegi\u2019r Efengyl. Mae ein parodrwydd fel eglwys i fod yn lletygar ac ymroi i\u2019r w\u0302yl yn agor drysau i gynnig gofod saff ac anfeirniadol i bobl drafod thema\u0302u Duw a\u2019r diafol, Nef ac Uffern."}, {"text_idx": "#000017", "text": "Bron bob dydd, rwy\u2019n atgoffa fy hun bod \u201cheddiw\u2019n ddiwrnod i\u2019r ARGLWYDD \u2014 gadewch i ni ddathlu a bod yn llawen!\u201d(Salm 118: 24). Mae hyn yn cynnwys yr 31ain o Hydref a gall adfer y diwrnod o fod yn un mae\u2019r Cristion yn ei ofni i fod yn un mae\u2019n ei gofleidio fod yn gyfle i\u2019r efengyl. Gall fod yn ddiwrnod sy\u2019n dod a\u0302 ni i gyd at ei gilydd, gall roi llais i bethau\u2019r Ysbryd. Gall Calan Gaeaf fod yn ddiwrnod hardd sy\u2019n llawn o ysbryd Duw. Fel eglwys ym merw dathliadau Calan Gaeaf trwy\u2019r byd yn Salem, Massachusetts rydym ni wedi ceisio ennill rhyw dipyn o dir tywyll yn o\u0302l i\u2019r goleuni drwy fentro i\u2019w chanol hi ac nid wrth ffoi oddi wrthi."}]